钦定古今图书集成/方舆汇编/职方典/第1255卷 > 常德府建置沿革考 府志
## 钦定古今图书集成/方舆汇编/职方典/第1255卷 > 常德府建置沿革考 府志

本府

《禹贡》“荆州之域。” 《汉书》：“周成王时，封鬻熊之曾孙绎于荆，为楚。” 旧《志》：“商周为蛮蜑所居。” 按王应麟《玉海志》：“汉武威将军刘尚击武陵五溪蛮。” 郦道元《水经注》，“武陵有五溪，雄樠、酉、𣲘、辰，皆蛮彝所居，故谓五溪蛮，在今辰州界。” 又《汉书疏》：“辰州卢溪县西有武山石室，可容数万人。” 乃其地也。据此，则常德非蛮蜑所居可知。盖其时武陵郡所统甚远，五溪皆其边徼，旧志讹舛，今宜正之。秦属黔中郡。《通鉴》始皇三十六年，分天下置三十六郡，后增四郡。楚曰南郡、曰黔中郡、曰长沙郡。考《汉书》，秦昭王使白起伐楚，取蛮彝地，置黔中郡。章怀《注》：“黔中故城在辰州沅陵县西，常德其属地也。” 汉高帝初，更黔中为武陵郡，后改为义陵。五年，更名雒阳，治索县。领孱陵、临沅、沅陵、镡成、无阳、迁陵、辰阳、酉阳、义陵、佷山、零阳、充并索为十三县。隶荆州刺史。新莽改建平郡，属荆州。东汉光武建武二十四年，复武陵郡，治临沅，领汉寿索。阳。嘉三年，更名荆州，刺史治，领孱陵、零阳、充、沅陵、辰阳、酉阳、迁陵、镡成、沅南三国曹操赤壁败后，遂与吴蜀三分。荆州北境属魏，西境属蜀，东境属吴，武陵西境也，先主殁后所分地，悉属吴。吴以武陵分置天门郡。晋武陵郡领临沅、龙阳、汉寿、沅陵、黔阳、酉阳、镡成、沅南、迁陵、无阳十县。宋、齐皆为武陵。梁置武州，改为沅州。隋改朗州，复为武陵郡。大业初，州废，复置郡治武陵，领武陵、龙阳二县。唐复朗州，改武陵郡。天宝中，属山南东道，领武陵、龙阳二县。梁将马殷因改朗州，执雷彦雄等送于梁，遂陞朗为永顺军，后马殷以其子希振为武顺军节度。唐改为武贞军，以朗人雷满为节度。周广顺二年，改为武平军。宋乾德三年，析武陵置桃源县。大中祥符五年，改为鼎州，升永安军，又改靖康军。政和七年，升常德军节度南度后又置沅江县。绍兴十七年，孝宗初以晋安郡王授常德军节度使，即位于乾道元年，遂升为府，领节度使，属荆湖北路安抚司。元至元十二年，置常德府安抚司。十四年，改为总管府，复改为路，属湖广等处行中书省，分隶江南湖北道肃政廉访司，升桃源、龙阳为州。明洪武甲辰年，复为府，属湖广等处承宣布政使司，“分隶湖北道，领武陵、桃源、龙阳、沅江，兼领澧州及安乡、慈利、石门三县。” 三年仍降桃源为县。九年降龙阳为县。十一年省沅江入龙阳，寻复置之。洪武三十年，归澧州及安乡、慈利、石门，隶岳州府，领县仍四云。

皇清顺治四年入版图，府如旧。领四县，属湖广等处。

承宣布政使司。分隶湖北道。康熙三年，以府分属湖南布政使司。临以分巡湖北道。康熙六年，裁减分巡湖北道。九年隶岳常分守道。

武陵县

汉义陵郡索县，东汉为武陵郡临沅县，顺帝更名汉寿，为荆州刺史治。沈约《宋书》荆州刺史治武陵汉寿，魏晋治江陵。刘禹锡《汉寿城春望》诗自注：“古荆州刺史治，亭下有子胥庙，兼楚王古坟，在今汉寿乡之崆巃” ，其城址宛然。三国吴改为吴寿。梁置武州，隋改为武陵县，属朗州。武陵县名由此始。大业初，改属武陵郡。唐属朗州。宋属鼎州。为望县，谓在五千户以上，名曰望县。乾德初，属常德府。元属常德路。明属常德府。

皇清武陵县属常德。康熙三年，仍随府分属湖南。

桃源县

秦属黔中郡。未县，汉属武陵郡。未县，东汉为沅南地。阳嘉三年，更名荆州，刺史治领沅南，以其县南临沅水，故名。桃源尚未县，止属沅南。隋省入武陵县，属朗州。唐如旧。天宝中，属山南东道，领武陵、龙阳二县，是时桃源仍属武陵，尚未另县。宋乾德二年，析延口等村，始置桃源县为望县，谓在五千户以上，名曰望县。然“桃源” 县名由此始。元元贞丙申，升为州，明洪武三年复为桃

源县，属常德府，以县南有辟秦人洞，名桃花源，去县三十里，故因名其县云。崇祯中，议更天下州县同名，请改“花源” ，未果。

皇清因之。康熙三年，仍随府分属湖南。

龙阳县

汉属武陵郡索县地。未县，东汉为汉寿县地。三国吴始分置龙阳县，以流水形势如龙，县在水南，故名龙阳。按沈约《宋书》言，吴立龙阳，改汉寿为吴寿。龙阳亦汉寿地。《符瑞志》言：“吴孙权赤乌十一年，黄龙二见武陵、汉寿界，孙氏以为祥瑞应，改汉寿曰吴寿，仍于汉寿地更立一县，以龙见其阳，由是得名。” 晋隶武陵郡，十县中之二。隋龙阳县，属朗州。唐龙阳县属朗州。宋大观中，改曰辰阳。绍兴三年，复龙阳县旧名，额为中县，盖在二千户以上，名曰中县。元元贞中，升为州。明洪武九年，复改为县，属常德府。

皇清因之，编户十五，《坊村》。

沅江县

汉益阳县地，属长沙国未县。晋属衡阳郡未县。梁普通三年，于洞庭正南岸建县，曰乔江，隶岳州郡。开皇中，改沅江县，属巴陵郡，沅江县由此名。隋大业初，更为安乐县。唐乾元中，复乔江县，属岳州郡。宋祥符中，因贡包茅，仍复沅江县。详包茅所产，盖有三处：一在麻阳县东，包茅山上有包茅庵，产茅以贡。一在沅江，元符初，为中下县。以户不满千百，故名曰“中下县。” 元属常德路。明洪武十二年，并入龙阳，寻复置。

皇清因之，编户五里。